b'\n_START_ARTICLE_\nLepton\n_START_PARAGRAPH_\nLept\xc3\xb3ni (gr\xc5\xa1ko leptos - lahek) so ob kvarkih druga dru\xc5\xbeina osnovnih delcev iz dru\xc5\xbeine fermionov. Med leptone uvr\xc5\xa1\xc4\x8damo elektron, mion, lepton tau in pripadajo\xc4\x8de nevtrine._NEWLINE_Vsi znani leptoni so bodisi nenabiti, bodisi negativno elektri\xc4\x8dno nabiti. Imajo polceli spin -1/2 in z razliko od kvarkov ne sodelujejo pri mo\xc4\x8dni interakciji.\n_START_SECTION_\nLastnosti leptonov\n_START_PARAGRAPH_\nOkus leptonov predstavlja par delcev, ki se imenuje \xc5\xa1ibka dvojica. V paru ima en delec veliko maso, ki ima enako ime kot okus, npr. elektron. Drug \xc4\x8dlan para je nenabiti delec z zelo majhno maso, nevtrino (npr. elektronski nevtrino). Vseh \xc5\xa1est delcev ima svoje pripadajo\xc4\x8de antidelce (npr. pozitron ali elektronski antinevtrino). Vsi znani nabiti leptoni imajo osnovni negativni ali pozitivni elektri\xc4\x8dni naboj, vsi nevtrini in njihovi antidelci pa so brez naboja. Nabiti leptoni imajo lahko dve spinski stanji, nevtrini pa imajo le eno spiralnost - vsi nevtrini so levosu\xc4\x8dni, antinevtrini pa desno._NEWLINE_Za maso leptonov velja preprosta zveza, znana kot Koideova ena\xc4\x8dba, ne znamo pa je pojasniti.'